Ιζ αλ Ντιν αλ Χαντάντ

Ο Ιζ αλ Ντιν αλ Χαντάντ (Izz al-Din al-Haddad αραβικά: عز الدين الحداد, γνωστός επίσης με το ψευδώνυμο Abu Suhaib αραβικά: أبو صهيب), είναι Παλαιστίνιος πολιτικός και μαχητής που υπηρετεί ως ηγέτης και όγδοος διοικητής στις ταξιαρχίες Ιζ αλ Ντιν αλ Κασάμ από τον Μάιο του 2025. Υπηρετεί επίσης ως τέταρτος ηγέτης της Χαμάς στη Λωρίδα της Γάζας από τον Μάιο του 2025. Κατείχε και τις δύο θέσεις μετά τη δολοφονία του προκατόχου του, Μοχάμετ Σινουάρ. Παράλληλα υπηρέτησε ως επικεφαλής της ταξιαρχίας της Γάζας και εποπτεύει τον βόρειο τομέα της Λωρίδας της Γάζας.

Ο αλ Χαντάντ είναι μέλος του Γενικού Στρατιωτικού Συμβουλίου της Χαμάς και έχει διαδραματίσει σημαντικό ρόλο στον σχεδιασμό και την εκτέλεση των επιχειρήσεων της οργάνωσης. Είναι γνωστός ως το «Φάντασμα του αλ-Κασάμ» στη Γάζα.

 Πρώτα χρόνια 
Ο  αλ Χαντάντ εντάχθηκε στη Χαμάς σε νεαρή ηλικία, ευθυγραμμιζόμενος με το κίνημα από την ίδρυσή του το 1987. Ξεκίνησε την καριέρα του ως μαχητής στην ταξιαρχία της Γάζας και ανέβηκε ιεραρχικά μέχρι να γίνει διοικητής λόχου, κατόπιν διοικητής τάγματος και τελικά ηγέτης της ίδιας της ταξιαρχίας.

 Μετέπειτα πορεία 
Ο αλ Χαντάντ ανέλαβε τον έλεγχο της ταξιαρχίας της πόλης της Γάζας των Ταξιαρχιών Αλ Κασάμ κατά τη διάρκεια της ισραηλινοπαλαιστινιακής κρίσης του 2021, μετά τη δολοφονία του προκατόχου του, Μπασέμ Ισά. Τον Νοέμβριο του 2023 ανέλαβε τη διοίκηση της βόρειας ταξιαρχίας της Χαμάς στη Γάζα, και μέχρι τον Ιούνιο του 2024 έγινε ο γενικός διοικητής της βόρειας Γάζας. Έχει διοικήσει τουλάχιστον έξι τάγματα και μια μονάδα ειδικών δυνάμεων.

Είχε επίσης ανώτατο ρόλο στην μονάδα εσωτερικής ασφάλειας της Χαμάς, την Al-Majd, που επιδίωκε να εντοπίσει κατάσκοπους και συνεργάτες του Ισραήλ. Ήταν κοντά στον ηγέτη της Χαμάς Γιαχία Σινουάρ, και πιστεύεται ότι οι δύο συζήτησαν θέματα εσωτερικής ασφάλειας και αντικατασκοπείας.

Ο αλ Χαντάντ είναι γνωστός για τη μυστικότητα στις επιχειρήσεις του και σπάνια εμφανίζεται δημόσια, γι’ αυτό του έχει δοθεί το παρατσούκλι «Φάντασμα του αλ-Κασάμ». Ωστόσο, τον Μάιο του 2022 εμφανίστηκε σε βίντεο απειλώντας το Ισραήλ, και τον Ιανουάριο του 2025 έδωσε συνέντευξη στο Al Jazeera, όπου μίλησε για το ρόλο του στον σχεδιασμό της επίθεσης της 7ης Οκτωβρίου.

 Πόλεμος της Γάζας 

 Ρόλος στις επιθέσεις της 7ης Οκτωβρίου 
Στις 6 Οκτωβρίου 2023 ο αλ Χαντάντ συγκάλεσε τους διοικητές των ταγμάτων του και μοίρασε γραπτές εντολές για την προγραμματισμένη επίθεση στο Ισραήλ, γνωστή αργότερα ως Επιχείρηση Πλημμύρα Αλ Ακσά. Οι εντολές τόνιζαν τη σημασία της απαγωγής Ισραηλινών στρατιωτών και της μεταφοράς τους στη Γάζα, καθώς και τη «ζωντανή μετάδοση και την κατάρριψη ισραηλινών κοινοτήτων». Την επόμενη ημέρα, η Χαμάς ξεκίνησε αιφνιδιαστική επίθεση, προκαλώντας σημαντικές απώλειες και απαγωγές Ισραηλινών πολιτών και στρατιωτών. Κατά τη διάρκεια των επιθέσεων, ο αλ Χαντάντ διαχειρίστηκε την αρχική εισβολή σε ισραηλινό έδαφος. Οι οδηγίες του οδήγησαν σε μερικές από τις πιο θανατηφόρες επιθέσεις κατά την εισβολή, ιδίως στην επίθεση της Ναχάλ Οζ.

 Δραστηριότητα στη διάρκεια του πολέμου της Γάζας 
Τον Νοέμβριο του 2023 οι ισραηλινές αρχές προσέφεραν αμοιβή 750.000 δολαρίων για πληροφορίες που θα οδηγούσαν στη σύλληψη ή τον θάνατο του αλ Χαντάντ.

Κατά τη διάρκεια του πολέμου της Γάζας, ο αλ Χαντάντ επιβλέπει προσπάθειες για την ανοικοδόμηση των υποδομών κατά τη διάρκεια των εκεχειριών. Επίσης επιβλέπει τις παραδόσεις ισραηλινών ομήρων. Ένας Ισραηλινός πρώην όμηρος δήλωσε στην The Wall Street Journal ότι είχε συναντήσει τον αλ Χαντάντ πέντε φορές, και περιστασιακά κοιμήθηκε στο ίδιο διαμέρισμα μαζί του. Ο πρώην όμηρος είπε πως κατά την πρώτη τους συνάντηση τον Μάρτιο του 2024, ο αλ Χαντάντ επέμενε να μιλήσει στους ομήρους στα εβραϊκά και τους ρώτησε αν είχαν κάποιες ανάγκες. Μια φορά επέμενε οι μαχητές του να ανακτήσουν ένα βιβλίο που είχε αφήσει πίσω ο όμηρος. Ο όμηρος δήλωσε ότι η συμπεριφορά του αλ Χαντάντ έγινε «πιο αρνητική» κατά τη διάρκεια μιας μετέπειτα συνάντησης τον Ιανουάριο του 2025. Η συνάντηση αυτή έγινε λίγο μετά τον θάνατο του πρωτότοκου γιου και εγγονού του σε αεροπορικό πλήγμα στη Γάζα στις 17 Ιανουαρίου. Ο δεύτερος γιος του σκοτώθηκε σε αεροπορικό πλήγμα αργότερα τον Απρίλιο.

Μετά τη δολοφονία του Γιαχία Σινουάρ, η The Wall Street Journal ανέφερε ότι ο αλ Χαντάντ ανέλαβε τη διοίκηση δύο περιφερειακών διοικήσεων και 14 ταγμάτων, μοιράζοντας ουσιαστικά τον έλεγχο της Χαμάς με τον Μοχάμετ Σινουάρ. Το 2025 βοήθησε να πειστεί ο Μοχάετ Σινουάρ να αποδεχτεί την εκεχειρία του πολέμου στη Γάζα με το Ισραήλ, και προσπάθησε να τον πείσει να απελευθερώσει περισσότερους ομήρους πριν η εκεχειρία καταρρεύσει τον Μάρτιο.

 Ηγεσία 
Τον Μάιο του 2025 ο Αλ Χαντάντ έγινε ηγέτης της Χαμάς μετά τη δολοφονία του Μοχάμετ Σινουάρ σε ισραηλινή αεροπορική επιδρομή.

Σήμερα συνεχίζει να ηγείται των επιχειρήσεων του στρατιωτικού σκέλους της Χαμάς στη βόρειο Λωρίδα της Γάζας και συμμετέχει στην ανοικοδόμηση της οργάνωσης έπειτα από σημαντικές απώλειες στον τρέχοντα πόλεμο. Ως ηγέτης της Χαμάς στη Λωρίδα της Γάζας, έχει δικαίωμα βέτο σε οποιαδήποτε συμφωνία εκεχειρίας ή ανταλλαγής ομήρων στον πόλεμο της Γάζας. Σύμφωνα με Άραβες αξιωματούχους, είναι πιο ανοιχτός σε συμφωνίες για τους ομήρους και στις ισραηλινές απαιτήσεις για αποστράτευση της Χαμάς, αλλά πιστεύει ότι όλοι οι όμηροι δεν πρέπει να απελευθερωθούν πριν από το τέλος του πολέμου και την αποχώρηση του Ισραήλ από τη Γάζα.

Σύμφωνα με έναν αξιωματούχο της Μέσης Ανατολής, ο αλ Χαντάντ θεωρεί τον αγώνα των Τσετσένων κατά της Ρωσίας στον Πρώτο Πόλεμο της Τσετσενίας ως πρότυπο που η Χαμάς πρέπει να ακολουθήσει στη Γάζα.

 Στόχευση από το Ισραήλ και απόπειρες δολοφονίας 
Ο αλ Χαντάντ έχει επιζήσει πολλαπλών ισραηλινών απόπειρων δολοφονίας, σύμφωνα με αναφορές έξι, και θεωρείται ένας από τους πιο καταζητούμενους από το Ισραήλ διοικητές της Χαμάς. Κατατάσσεται δεύτερος στη λίστα των πιο καταζητούμενων ηγετών των αλ Κασάμ, μετά τον Ραάντ Σαάντ.

 Παραπομπές 

Κατηγορία:Στρατιωτικοί